khistorydata/jeongjo-sjw-relations huggingface dataset:
정조 9년
左議政洪樂性箚曰。伏以。臣忝叩中書。已過周歲。而獨當鼎席。亦自春徂冬矣。觸事昏謬。隨處瘡疣。衆務日就於叢脞。群綱日就於委靡。欲數臣罪。指不勝屈。而殿下之曲加函貸之恩者。無出臣右者。人臣之偏蒙庇覆之澤者。亦無出臣右者矣。圖報一念。炳然如丹。實有銘鏤心肺。期以磨放頂踵。而第臣性本慵懦。識且短淺。加之以年衰病痼。神精轉益昏耗。誠萬萬無望乎董率廷僚。振勵國綱。以臣材力。任此職者。殆有甚於欂櫨而當棟樑之用。駑駘而當騏驥之服。則不但自憂其不勝任。傍觀者亦莫不爲之憂也。竊念近日以來。朝著之間恬嬉之成風。廟堂之上怠慢之作習者。皆臣之罪也。紀綱之益壞而莫可收拾。體統之益替而無復敬謹者。皆臣之罪也。受重任而絲毫未效。蒙厚恩而涓埃莫報。每一思惟。惶汗沾背。至於昨日之事。臣之罪益無所逃矣。十二備堂之一時懸病。事未前有。大關朝綱。而始不能董飭齊會。終不能直請譴何。及其冒登筵席。顚錯居多。罪戾轉積。退自循省。繞壁徊徨。若使臣一日冒居。則國事有一日之憂而忝臣罪矣。二日蹲仍。則國事有二日之憂而忝臣罪矣。伏願聖明。念其重任而人不堪當。察其才疎而職不能勝。卽賜斥退。俾免大戾。仍降威罰。示警具僚。改卜賢德。治務而振綱。則國事可以無瘝曠之憂。微臣可以蒙終始之惠。公私不勝大幸。臣於治箚將上之際。伏見執義安廷鉉之疏。盛論綱紀之不振。百度之解弛。而以彌綸之責在三事。不能無慨於一向伈泄爲言。此在臣。實爲頂門一針。固當受而爲過。而顧臣之負罪未勘。尸位蔑效。如右所陳。今雖欲因此勤攻。淬勵振刷。其勢末由。到今夙宵所祈懇者。惟在速缷擔負。毋至益添毁劃而已。伏乞聖慈。俯垂矜察焉。取進止。答曰。省箚具悉卿懇。卿之引咎。予未之爲過。旣往不須說也。繼此體例上。無或放過。則朝廷不期尊而自尊。昨筵有縷縷敷示者。更冀卿之銘念。亞憲疏云云。意出勤政。戒在先事。而卿乃受而爲過。樂聞之誠。予方嘉歎。卿須安心勿辭。卽起視事。仍傳曰。此批答。遣史官。傳諭于左議政。
정조 9년
乙巳十一月十二日辰時。上御誠正閣。左承旨入侍時。行左承旨李秉模。假注書李德鉉。記事官金鳳顯尹行任。以次進伏訖。上命書傳敎曰。前備堂洪良浩還差。上曰。新除授承旨。牌招察任。出榻敎命退。承史以次退出。
정조 9년
行都承旨李聖圭坐。行左承旨李漢豐坐。右承旨李亨元坐。左副承旨徐鼎修坐直。右副承旨安聖彬坐直。同副承旨洪文泳坐。注書金孝建病一員未差。假注書洪樂貞仕李敬五仕直。事變假注書金復仁仕。
정조 9년
安聖彬啓曰。新除授戶曹參判鄭述祚。吏曹參議徐龍輔。除拜後過三日。不爲出肅。依定式推考警責。仍卽牌招察任。何如。傳曰。允。
정조 9년
傳于李聖圭曰。都承旨馳詣永陵。奉審摘奸以來。
정조 9년
以吏曹參議徐龍輔牌不進罷職傳旨。傳于安聖彬曰。只推。
정조 9년
傳于安聖彬曰。左承旨職務相妨。許遞。前望單子入之。待下批牌招察任。
정조 9년
徐鼎修啓曰。假注書李德鉉。身病猝重。勢難察任。今姑改差。何如。傳曰。允。
정조 9년
李德鉉改差。代以李敬五爲假注書。
정조 9년
傳于徐鼎修曰。同副承旨。聞有實故。許遞。前望單子入之。
정조 9년
傳于安聖彬曰。左副承旨入侍。
정조 9년
安聖彬。以禮曹言啓曰。來丙午年文武官重試對擧別試文科初試額數。依前例。三百人定額。咸聚京師。分兩所。各取一百五十人。初場賦表。終場策問。一道試取事。知委擧行。何如。傳曰。允。
정조 9년
徐鼎修。以備邊司言啓曰。卽見黃海監司嚴思晩。水使田翊顯狀啓。則以爲。吾叉浦漂到山東省登州府寧海州漂漢人十名。考其票文。見其問情。則明是商船之漂流者。船隻旣已破傷。渠等情願從旱路還歸爲言。則依其言。旱路還送事。令廟堂稟旨。分付。而彼人物件中。卜重難運者。從厚折價以給。元船破傷者。依近例。彼人所見處燒火。挾船則別無致傷。依例折價以給爲辭矣。吾叉浦漂人。不待回下。水陸間泛願還送事。因傳敎已爲行會。而船隻旣已破傷。則依其願。從陸治送。所經處禁雜人一款。嚴飭擧行。其中物件之難運者。船隻之完固者。依例從優給價。以示朝家柔遠之德意。破傷船隻。亦令燒火。仍令本道譯學交付於關西譯學處。以爲次次護送之道。而日寒如此。本道衣袴。沿路供饋等節。另加顧恤事。分付兩道道帥臣處。咨文。令槐院卽爲撰出。別定禁軍。騎撥下送于義州府。使之順付於今番節行。而使行如已渡江。仍令灣府譯學領付於鳳城將之意。一體知委。何如。傳曰。允。
정조 9년
刑曹啓目。粘平壤府殺獄罪人田禮洸等獄事。具格啓聞之意。分付。何如。判付啓。平壤府殺獄罪人田禮洸獄事段。此獄決折。要不出男女强弱之別。木石輕重之殊。而女則先打。男則後至。未可謂之男强而女弱也。木雖推納。石無見存。亦何辨其石重而木輕乎。反覆參究。疑眩多端。今夏審理。果有更査之命矣。今覽査本。雙貫兩擧。波瀾成案。而獄情之疑眩。愈往愈甚是如乎。夫婦爭死。互相掩覆。此不過獄老生奸。欲竝生哉之計。雖不足因此垂矜是隱乃。一獄兩犯。在所審克。李女段。參酌加刑放送爲旀。禮洸段。家人共犯。只坐尊長。政是準備足隱乃。渠招中其妻。與東白起鬧時。渠則自趙玄碧家晩到云爾。則禮洸之往來早晩。宜問於玄碧。而自初至今。一不推問者。果何委折是隱喩。太旭頭面之招。於禮洸未足爲緊證。旣不分手犯先後。而强加區別。亦非朝家愼獄之意。特爲加刑定配爲旀。永柔縣殺獄罪人康得孫獄事段。八人之證。雖屬傳聞。死者之捨申取康。卽是斷案。踢打之時。旣無明證。則漫漶圖脫。猶或爲可欺其方之道。而乃敢誣援不干之人。粧出比隣之招。以至於解枷逃躱之擧。凡所以至奸至狡之計。無不備試。國有三尺。此囚決不宜生出獄門。申長明段。以此判付曉諭後。卽爲放送。康得孫段。連加訊推。期於取服爲旀。殺獄看證。或受賂。或被脅。或拘私。爲人立幟者。前後何限。而未有如文女母子之極詐惡是置。推庭査供。隨招隨變。必欲疑亂此獄而後已。渠等雖云遐土蚩蠢之類。若知一分國法。安容若是。論其情狀。殆有浮於得孫。不可以屢經訊問。遽議放釋。文女段。旣過除刑之年。參酌決杖放送。韓辰彬段。加刑遠配。俾西土之民少知有國法爲旀。奏御文字。在所敬謹。況殺獄文案。一字一句。人之死生判焉。問目跋辭外。獄官例不敢少加修潤。而近觀本道文案。磨硺太過。罪人供招。亦皆鑿鑿舞文。多失按獄之體。亦非懋實之義。該道伯推考。後勿如是之意。自卿曹發關。申飭爲旀。義州府殺獄罪人金興雲獄事段。自墮之說。自是死囚推諉之例套。本不足憑信。況階石圖形。亦非致命之地。則李女之死。非由於自墮。尤甚明的。實因也詞證也。無一分依俙之端。雖以舅甥之親。亦不敢一辭容護。則雖欲求生。必死而誠末如何矣。興雲身乙。依前訊推。期於輸款爲旀。江界府殺獄罪人李采云獄事段。依回啓。施行爲良如敎。
정조 9년
刑曹啓曰粘連。平壤府殺獄罪人康貴同。連加嚴訊。期於盡輸爲白乎旀。殺獄文案。在所愼重。而判付啓元犯之最初輸款。可謂不易之案。而一査再査。尙未決折者。以其倫紀之所關也。證援之不備也。到今推覈之道。惟在元犯之吐實是去乙。觀此招供。全爽獄體。東西攛那。無非假飾。而道狀中論理。反遜於囚供之雕繪。堂皇旣異睡局。犴狴亦非戱場。則惜乎道臣之不念獄體也。以此文案。於何的從。該道臣。從重推考。除尋常更加嚴覈。論理狀聞事。分付爲良如敎。
정조 9년
乙巳十一月十三日申時。上御重熙堂。左副承旨入侍時左副承旨徐鼎修。假注書李敬五。記事官金鳳顯尹行任。以次進伏訖。上曰。提調入侍。出榻敎藥房提調徐有隣。承命進伏。上曰。永陵奉審承旨入來與否。知入。賤臣承命出問。以姑未及還來之意仰達。上曰。永陵忌辰祭祭報府入之。賤臣承命奉入。命鼎修讀奏記。命退。諸臣以次退出。
정조 9년
行都承旨李聖圭坐。行左承旨李漢豐坐直。右承旨李亨元坐。左副承旨徐鼎修坐。右副承旨安聖彬坐直。同副承旨洪文泳坐。注書金孝建病一員未差。假注書李敬五仕金洛淳仕直。事變假注書尹羽烈仕。
정조 9년
傳于安聖彬曰。禮房承旨馳詣宗廟景慕宮。奉審摘奸以來。
정조 9년
李聖圭啓曰。假注書洪樂貞。身病猝重。勢難察任。今姑改差。何如。傳曰。允。
정조 9년
洪樂貞改差。代以金洛淳爲假注書。
정조 9년
李聖圭啓曰。假注書金洛淳。時無職名。令該曹依例付軍職。冠帶常仕。何如。傳曰。允。
정조 9년
李漢豐啓曰。事變假注書金復仁。身病猝重。勢難察任。今姑改差。何如。傳曰。允。
정조 9년
金復仁改差。代以尹羽烈爲事變假注書。
정조 9년
傳于李聖圭曰。左承旨入侍。
정조 9년
以咸鏡監司狀啓。今十一月令薦新及朔膳生靑魚生瓜魚萬無及期封進惶恐待罪事。傳于安聖彬曰。勿待罪事。回諭。
정조 9년
安聖彬。以弘文館言啓曰。本館上番校理申耆。以御營廳從事官。今日本營捧上坐起時。晝仕出去之意。敢啓。傳曰。知道。
정조 9년
李聖圭。以吏曹言啓曰。今此宗廟望祭及景慕宮望祭大祝。前司諫姜。前僉使朴廣源塡差。而時無職名。令該曹口傳付軍職。何如。傳曰。允。
정조 9년
兵曹口傳政事。副司果單姜朴廣源。
정조 9년
李聖圭。以吏曹言啓曰。今此永陵忌辰祭大祝。前校理尹序東塡差。而時無職名。令該曹口傳付軍職。何如。傳曰。允。
정조 9년
乙巳十一月十四日辰時。上御誠正閣。奉審承旨入侍時。行都承旨李聖圭。假注書李敬五。記注官金健修。記事官尹行任。以次進伏訖。上曰。奉審無頉乎。聖圭曰。臣承命馳詣永陵。奉審陵上殿內。皆無頉。奉審祭物祭器祭井。俱極精潔。摘奸諸執事進排官。亦皆無頉矣。上曰。左副承旨同副承旨事變注書入侍。左副承旨徐鼎修。同副承旨洪文泳。事變假注書金復仁。承命進伏。上命書榻敎曰。課講連三次居首抄啓文臣沈晉賢入侍。賤臣承命出。與沈晉賢偕入進伏。上命晉賢讀比較試券。晉賢讀奏訖。上謂復仁曰。汝年幾何。復仁曰。爲四十九歲矣。上曰。以汝實才。不得參抄啓可惜。仍命書傳敎曰。課講連三次居首。比較製述三次又居首。抄啓文臣沈晉賢。依節目陞敍。又命書傳敎曰。左右史不備。說書李崑秀。還付翰林。牌招察任。命聖圭文泳晉賢復仁先退。命書傳敎曰。關東四邑火蔘結事廟堂回啓。又請令本道指一狀聞。若此則痼弊將無已時。揆以事面。道伯豈可指陳名目。仍請給代乎。在東民非但大弊。朝家區劃。亦不可輕先爲之。明日大臣有司堂上與曾經東伯人。登對稟處。仍命退。承史以次退出。
정조 9년
乙巳十一月十四日初更。上御誠正閣。左承旨入侍時。左承旨李漢豐。假注書金洛淳。記注官金建修。記事官尹行任。以次進伏訖。上命漢豐讀公事。漢豐讀訖。命退。諸臣以次退出。
정조 9년
行都承旨李聖圭坐。左承旨李亨元坐直。右承旨徐鼎修坐。左副承旨安聖彬坐。右副承旨趙興鎭坐直。同副承旨洪文泳坐。注書金孝建病一員未差。假注書李敬五仕金洛淳仕直。事變假注書尹羽烈仕。
정조 9년
李亨元啓曰。左議政洪樂性。備局有司堂上徐有隣趙時俊。曾經東伯人金履素金尙集具㢞徐鼎修。依下敎來待矣。傳曰。入侍。
정조 9년
傳于李聖圭曰。左承旨職務相妨。許遞。前望單子入之。
정조 9년
李聖圭啓曰。新除授右副承旨趙興鎭。卽爲牌招。何如。傳曰。允。
정조 9년
咸鏡監司李𡊠狀啓。今十一月令薦新生瓜魚。尙未捉得。又此退封。惶恐待罪事。傳于安聖彬曰。勿待罪事。回諭。
정조 9년
咸鏡監司李𡊠狀啓。十一月朔進上生瓜魚。尙未捉得。又此退封。惶恐待罪事。傳于安聖彬曰。勿待罪事。回諭。
정조 9년
傳于安聖彬曰。奉審承旨入侍。
정조 9년
黃海水使狀啓。漂船問情。尙此稽遲。惶恐待罪事。傳于安聖彬曰。勿待罪事。回諭。
정조 9년
黃海水使狀啓。漂人問情。不善擧行。致有問備之擧。不勝惶恐待罪事。傳于安聖彬曰。勿待罪事。回諭。
정조 9년
徐鼎修。以奎章閣待敎意啓曰。御製御筆校準。時原任閣臣一體進參事。命下矣。原任直閣金宇鎭鄭東浚。時無職名。令該曹口傳付軍職。何如。傳曰。允。
정조 9년
兵曹口傳政事。副司直單金宇鎭鄭東浚。
정조 9년
徐鼎修。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 9년
李聖圭。以御筆碑役所言啓曰。東南兩廟肅廟朝御製。英廟朝御製。合刻一碑。景慕宮睿製。當宁御製。合刻一碑。左右碑閣中豎立處所。先爲定奪。然後籠臺下磚石。可以排設。故兩廟碑閣豎立處所圖形啓下之意。敢啓。傳曰。旣有筵敎。依圖形爲之。
정조 9년
乙巳十一月十五日辰時。上御誠正閣。大臣備局有司堂上曾經東伯同爲入侍時。左議政洪樂性。兵曹判書徐有隣。吏曹判書趙時俊。禮曹判書金履素。兵曹參判具㢞。行副司直金尙集。左副承旨徐鼎修。右承旨李亨元。假注書金洛淳。記注官金健修。記事官尹行任。以次進伏訖。樂性曰。近日日氣猝寒。聖體。若何。上曰。一樣矣。樂性曰。以原春監司火蔘田狀啓事。有入侍稟處之命。故臣等入來。而若隨起隨稅。則自有贏餘。而亦無白徵之弊矣。雖不給代。庶可以充給原數。上曰。昨日書判付於回啓。而在東民實爲莫大之弊。今日召見卿等。使之商確稟處矣。樂性曰。頃因同春秋李文源所啓。江陵等三邑火蔘田減結當否及通川雇馬錢充補詳定委折。令道臣論理啓聞矣。觀此原春監司李時秀狀啓。則以爲。火蔘田白徵之弊。江陵爲尤甚。三陟蔚珍次之。旌善則無斂民之事。而每値大斂之後。輒有特減之令。故峽民賴以保存矣。癸甲兩年。其所流亡。江陵爲四百二十餘戶。三陟爲六百戶。蔚珍爲一百五十戶。前日流亡之稅。專責於餘存之民。固已萬萬可矜。或以三四戶盡當十餘戶之役。民不支堪。流亡益多。還集無期。至於通川雇馬錢事。本郡設此錢。貸民取殖。以爲蔘價添補之資矣。甲戌改詳定時。以其有餘詳定應下五百五十兩。移用於此錢。而以此較彼。不足之數爲二百兩。一債長留。斂散失宜。荒歲窮民。困於催督。蓋此火蔘田及雇馬錢兩事。在數邑實爲難支之弊。而前後蕩減或革罷時。輒蒙以均廳所納。區劃給代。而係是京司上納。故不敢仰請。請令廟堂稟旨。分付爲辭矣。本道蔘田之弊。朝家非不矜念。而第前後蕩減之數。已極夥然。其所給代。則每以均廳稅納。推移區劃者。幾過累萬。今則本道均廳所納。數甚零星。量減一事。實難輕議。日前回啓之不得議到於給代者。良以此也。今伏承傳敎。聖念特軫東民之弊。又有此講究稟處之命。其在仰體德意之道。宜有別般措置之擧。而實無從便區處之道。且本稅設令減給。不計村里之衰盛。耕播之陳起。硬定稅摠。一直督納。則衰處陳處。雖在些少之數。便同無麵不托。其所稱冤。與前無異。似此規例。分付道臣。趁此時釐正後狀聞。至於通川詳定不足之取用於雇馬錢事。一竝給代。亦無出處。不足條二百兩。依他邑例。以司句管常賑穀耗條中。亦令取用事。一體分付。何如。上曰。有司堂上及曾經道伯。亦陳所見。可也。兵曹判書徐有隣曰。山腰以上。卽是産蔘之地。而火耕漸滋。蔘不得産。故從以征之。以補蔘價。究其本意。便同夫里之布。減稅一款。有難輕議。而設令減稅。朝家之以結錢充代火稅。已過五千餘兩。本道結錢。豐爲八九千。歉爲五六千。則今不可續續繼給。便致罄竭而後已。且以事理推之。賦稅出於田。隨田陳起。徵稅多寡。自是通行之規。不問耕播與否。一番定摠。莫或撓改。臣未之聞也。日前覆啓時。臣與吏判。往復商議。以隨起隨稅仰陳。而若其大加變通之道。未及講確。到今別無他見矣。吏曹判書趙時俊曰。臣之愚見。已達於覆啓中。而蓋此火蔘田之弊。流來旣久。前後蠲減。數甚夥然。惠未均一。弊實自在。故稱冤之端。終不止息。苟究其源。專由於逐里定摠而然也。江陵一邑。幅員闊大。嶺東西火田所在之面里。幾據其半。則未滿百結之火稅。豈至於白徵之境。而第村里之昔盛而今殘。菑畬之前多而後寡。互爲換易。無所一定。惟其結摠。則膠守前定之數。通變加減。把束不得。故陳起混徵。減給無效。且欲給代。則亦非可繼之道。臣之前啓所云隨起隨稅之法。復令申而明之者。亦出於不得已也。今無別般他策之可奏者矣。禮曹判書金履素曰。蔘火之便作戶斂。名色不正。民弊滋甚。則不可無釐整之擧。而本道旣無方便之策。京司亦乏區劃之方。設有推移之路。每每給代。實係難繼之事。蓋此弊。全由於不計戶數之增減。耕作之多寡。硬定稅摠。移易不得故耳。臣意則矯捄之要。莫若逐年執卜。隨起收稅。則稅必無減縮之慮。民可無難保之端矣。行副司直金尙集曰。隨起隨稅之論。諸堂所奏。誠爲得當。而荐饑之餘。火結之準摠。有未可知。摠內不足之數。則自朝家變通區劃。恐似得宜矣。兵曹參判具㢞曰。臣之待罪關東。于今七年。而伏聞嶺東之癸卯歉荒。振古所無。村閭率多空虛。田畓太半陳廢。故火蔘結亦有白徵之弊。而今若因此而欲爲蠲減。則實有大不然者。丁丑以後。火蔘結之蕩減給代。凡爲兩次。殆至三分之一。而未及十數年。又復如此者。蓋以幾結幾卜。自有定數。各面各里。不相來去。故雖有減給之恩。只及於時存之民。而不及於流亡之戶也。自今以往。逐年踏驗。一依帳付元田之例執卜。只從時起收稅。無過元數。則庶有均一之效。而除非如癸卯大歉。則決無元摠不足之時矣。然而執卜之際。一任吏輩闊狹。則非但無實效。反不如仍舊貫之爲愈。此則嚴立科條。俾絶此弊。似好矣。給代一款。本道詳定與結錢等元數。本甚不足。而前後給代。幾近萬數。今不可容易更議。而至於通川。則初以雇馬錢殖利條。添補蔘價。而末乃爲詳定移充之資。東西攛那。蔘價反無歸屬。至請詳定之給代。厥數亦不過數百金云。此一款。令廟堂商確稟施。似好矣。左副承旨徐鼎修曰。諸議皆以隨起隨稅爲便。若使隨稅之數。足當應納之摠。豈非官民俱便。而第火田多寡。全係民戶盛衰。自經癸卯大無之後。峽民逃散。旣甚夥然。則到今火田之準摠。有未可必。且此爲東民難支之痼弊。而至於登徹。在朝家軫恤之政。某條變通分數量減。俾除一分民弊。似好矣。上曰。今日特召卿等。予意有在。旣知火蔘稅之爲東民痼弊。則宜有別般軫恤之政。而隨起隨稅。卽是道臣守令之責。初非廟堂可指揮。至於給代一款。均廳稅納有限。亦不可續續繼給。卿等若欲着意釐革。則豈無一視京外。互相便宜之道乎。大臣及諸臣。各陳所見。可也。樂性曰。一視京外之聖敎。誠爲至當。若能極意講確。則自有拔本塞源之方矣。有隣曰。蔘火稅。實爲東民之巨瘼。及今釐正。在所不已。而大抵鄕貢之移作京貢。朝家之當初變通。誠出爲東民分力之德意。而京民則徒受貢價。東民則反致困瘁。豈不有乖於一視之政乎。京貢旣不納蔘。以錢進排。則十餘斤添價之如數計給。殊無義意。若於京貢添價中。量宜措處。則足可捄弊。而京貢之移設事目。火稅之設始年條。詳細考出。然後方可擧行矣。時俊曰。聖敎旣勤於矯捄弊源。臣何敢膠守初見。且京貢之無實。誠如兵判所奏。以此釐正。端合事宜。而但畢竟之能無弊端。有不敢的知矣。履素曰。臣於俯詢之下。亦以隨起隨稅仰達。而此非廟堂之所可指揮。誠如聖敎。東民京民。宜蒙一視之澤。移此補彼。似合事宜矣。尙集曰。臣於今番。待罪副提擧。始知京貢之情僞。取其添價。減此火稅。實合均平之政矣。㢞曰。臣之意見。與諸臣所奏。別無異同矣。鼎修曰。臣則纔經道伯。只知火稅之爲痼弊。而京貢之利害便否。未能詳悉。不敢指一仰對矣。上曰。不可不更考文書後。指一決定。卿等退去爛商。後日次次對時稟處。可也。樂性曰。通川雇馬錢事。當依俄者所達擧行乎。上曰。依爲之。出擧條有隣曰。來丙午年重試對擧別試文科初試額數。依前例。以三百人定額矣。取考武科前例。則丙辰對擧別試初試。取二百人。丙寅丙子丙戌對擧。皆以庭試擧行。或取五百。或取三百。丙申對擧。以增廣取一百九十人。今番則取幾人乎。敢稟。上曰。以二百人爲之。可也。出擧條命書傳敎曰。禮房承旨馳詣永陵。奉審摘奸以來。仍命退。諸臣以次退出。
정조 9년
乙巳十一月十五日午時。上御誠正閣。左副承旨入侍時。左副承旨徐鼎修。假注書金洛淳。記事官李崑秀尹行任。以次進伏訖。上命鼎修讀公事訖。上命藥房提調入侍。賤臣承命出來。與藥房提調徐有隣偕入進伏。上湯劑進御。提調入侍事。出榻敎上命退。諸臣以次退出。
정조 9년
乙巳十一月十五日酉時。上御誠正閣。坐直承旨入侍時。右副承旨趙興鎭。假注書金洛淳。記注官金健修。記事官李崑秀尹行任。以次進伏訖。上命興鎭讀公事訖。興鎭曰。奉審承旨。還到敦義門外。而門鑰已下。不得入來復命云矣。上命賤臣。持標信出給宣傳官。開金虎門。又命健修。持標信及符驗。出給宣傳官。開敦義門。入奉審承旨。上命退。諸臣次退出。
정조 9년
乙巳十一月十五日三更。上御誠正閣。奉審承旨入侍時。右副承旨安聖彬。假注書金洛淳。記注官金健修。記事官尹行任。以次進伏訖。上曰。今日奉審時。陵上各處無頉乎。對曰。無頉矣。聖彬讀祭官齋郞諸執事擧案訖。上曰。承旨何時出城外乎。對曰。午鼓後出城外矣。上曰。何時還到城外乎。對曰。人定後到城外矣。聖彬曰。本陵碑閣新築內外墻面土。多有色渝處。明年典祀廳改建時。一體改塗。似好矣。上命書傳敎曰。上年則食後奉命。鍾前復命。今番則午正後出城外。人定前到城外。比上年尤爲神速。前旣以此施賞。似此勤勵之承宣。必須別樣論賞。可勸隨衆怠忽者類。禮房承旨安聖彬。特賜貂皮紗帽耳掩。出傳敎上曰。昨今聞奉審承旨所奏。碑閣內外壁面土。間有色渝處云。明年典祀廳改建時。從便改塗。不必以此微事告由。此意令本陵官知悉。上命退。諸臣以次退出。
정조 9년
行都承旨李聖圭坐。左承旨李亨元坐。右承旨徐鼎修坐。左副承旨未差。右副承旨趙興鎭坐。同副承旨洪文泳坐直。注書金孝建病一員未差。假注書李敬五仕金洛淳仕直。事變假注書尹羽烈仕。
정조 9년
傳于洪文泳曰。同副承旨與補土堂上入侍。
정조 9년
傳于洪文泳曰。當該承旨。罷職。當該吏曹堂上。從重推考。
정조 9년
傳于洪文泳曰。右副承旨入侍。
정조 9년
洪文泳。以吏曹言啓曰。今此宗廟各陵殿冬至祭獻官及典祀官兼大祝。時無職名人員。令該曹口傳付軍職。何如。傳曰。允。
정조 9년
兵曹口傳政事。副司直單李度默李東馨柳焵李集斗李泰永。
정조 9년
李亨元。以兵曹言啓曰。今十一月十七日。武臣堂上朔試射日次。而冬至望闕禮習儀相値。不得爲之之意。敢啓。傳曰。知道。
정조 9년
李亨元。以訓鍊都監言啓曰。本局別將吳載熙。身病甚重。勢難察任。改差。何如。傳曰。允。
정조 9년
乙巳十一月十六日辰時。上御誠正閣。同副承旨補土堂上同爲入侍時。補土堂上李文源。同副承旨洪文泳。假注書金洛淳。記事官金鳳顯尹行任。以次進伏訖。上曰。補土處爲幾許。而工力亦何如乎。文源曰。所補處稍爲浩大。有難的知爲幾間幾丈。而計其工力。則土石幾爲萬餘擔矣。臣承命之後。量宜給價。鳩聚土石。而軍役輩。亦皆樂爲應役矣。上曰。取石之道。何如。對曰。本陵員役輩及洞口外附近民家。皆築石以待役時。且江邊至近。故拾取負來。價不過三四分矣。上曰。物役當爲幾許乎。對曰。比諸永祐園補土所。則取石甚便。似爲三四千兩矣。上曰。卿之所帶提調。今爲三處。卿知之乎。對曰。臣於中路聞報矣。臣父在正卿時。兼帶尙不過一二矣。如臣無似。猥蒙聖恩。旣忝亞卿之班。又兼三任之帶。臣於聞命之日。惶感悸恐。只有涕泣攢祝矣。上命退。諸臣以次退出。
정조 9년
乙巳十一月十六日辰時。上御重熙堂。右承旨入侍時。右承旨徐鼎修。假注書李敬五。記事官金鳳顯尹行任。以次進伏訖。上命提調待敎入侍。賤臣承命出。與藥房提調徐有隣。待敎李崑秀偕入進伏。上命讀公事。鼎修讀奏公事訖。命退。諸臣以次退出。
정조 9년
乙巳十一月十六日午時。上御誠正閣。左副承旨入侍時。左副承旨趙興鎭。假注書金洛淳。待敎李崑秀。記事官金鳳顯尹行任。以次進伏訖。上命讀公事。興鎭讀訖。命退。諸臣以次退出。
정조 9년
乙巳十一月十六日申時。上御誠正閣。右承旨閣臣同爲入侍時。閣臣鄭東浚李崑秀。右承旨徐鼎修。假注書金洛淳。記事官尹行任。以次進伏訖。上命鼎修讀公事。讀訖。命退。諸臣以次退出。
정조 9년
行都承旨李聖圭坐。行左承旨李漢豐坐直。行右承旨申大升坐。左副承旨李亨元坐。右副承旨李祖承坐。同副承旨洪文泳坐直。注書金孝建病一員未差。假注書洪義浩仕李敬五仕直。事變假注書尹羽烈仕。
정조 9년
洪文泳啓曰。明日常參經筵。取稟。傳曰。停。
정조 9년
李亨元啓曰。假注書金洛淳。身病猝重。勢難察任。今姑改差。何如。傳曰。允。
정조 9년
金洛淳改差。代以朴蓍壽爲假注書。
정조 9년
以二十一日。輪對。取稟。傳于洪文泳曰。爲之。
정조 9년
傳于李亨元曰。右承旨許遞。
정조 9년
承旨前望單子入之。李漢豐申大升落點。
정조 9년
傳于洪文泳曰。右承旨入侍。
정조 9년
朴蓍壽在外。代以洪義浩爲假注書。
정조 9년
傳于李聖圭曰。政官牌招開政。
정조 9년
有政。吏批。判書參判未差。參議趙鼎鎭。行都承旨李聖圭進。啓曰。判書參判俱未差。小臣獨政未安。何以爲之。敢稟。傳曰。只出緊任。以金尙集爲大司憲。金宇鎭爲大司成。李遇濟爲兵曹正郞。鄭柱李素李弘源張至冕爲監察。崔逵翰爲禮曹佐郞。金禧麟爲司藝。李秉模爲司譯提調。洪良浩爲濟用提調。趙弘鎭爲應敎。鄭萬始爲弼善。金泰熙爲直講。吏曹判書金華鎭金鍾秀鄭尙淳徐有隣金履素鄭民始李在簡。說書尹行任李敬五尹羽烈落點未下。西春君單爗敍用事承傳。
정조 9년
以說書望筒。傳于洪文泳曰。流來館規。爲下番翰林者。如無得諾於上番。無論注書說書。無得任意越去。銓曹亦無得任意擬望。近來下番之往來。坐席未暇煖。館規將自此翰林壞了。上番之不能規正。亦難免巽軟。下番翰林尹行任爲先從重推考。上番翰林李崑秀。亦爲推考。此後更勿如此事。嚴飭。此望筒勿施。更爲擬入。
정조 9년
再政。以尹羽烈爲說書。
정조 9년
有政。兵批。判書徐有隣藥院進。參判具㢞病。參議李夔入直進。參知李家煥侍衛進。同副承旨洪文泳進。副護軍李仁秀。副司直鄭好仁洪益弼趙尙鎭李宜老沈有鎭鄭景淳尹承烈徐鼎修趙興鎭徐龍輔趙瑍。
정조 9년
以義禁府監察南公轍柳烶柳頤玄等原情啓目。傳于洪文泳曰。旣有特敎。亦謂之規例乎。寒食差祭時飭敎。猶可諉之令前。端午差祭時飭敎。又何如。而今於供辭。又如是分疏。如渠輩幺麽文蔭中末官。焉敢乃爾。此供辭勿施。待明朝更爲開坐。反覆嚴問捧口招。期於得情以聞。
정조 9년
洪文泳。以兵曹言啓曰。本曹堂上軍官禁軍遞兒窠。今方有闕矣。依定式。禁軍別將與各番將。眼同取才。以其居首者塡差之意。敢啓。傳曰。知道。
정조 9년
李漢豐。以兵曹言啓曰。翊衛司副率李城輔。素患癃病。當寒轉劇。旬月之內。實難供職。呈狀乞遞。陪衛輪番之任。不可久曠。今姑改差。何如。傳曰。允。
정조 9년
李漢豐。以濬川司言啓曰。本司都廳崔雲羽。御營廳千摠瓜滿改差。代以御營廳千摠李潤國差下。使之察任。何如。傳曰。允。
정조 9년
洪文泳。以義禁府言啓曰。石城縣監尹博基拿問處之事。傳旨。啓下矣。尹博基。時在任所云。依例發遣府羅將拿來。何如。傳曰。允。
정조 9년
洪文泳。以義禁府言啓曰。代射罪人及謀議代射罪人等。頃因囚徒待日暖。竝嚴刑決配事。命下矣。罪人張弼萬朴奉山金澤洙金兌丁崔以采李福良崔宗漢金正麟等。竝嚴刑一次。而代射罪人之邊遠充軍。旣有先朝受敎。充軍罪人之令兵曹擧行。亦有定式。代射罪人張弼萬朴奉山金澤洙金兌丁崔以采等。出付兵曹。使之擧行。續大典武科條有曰。代射未成者。用奸未成律減一等云。謀議代射罪人李福良崔宗漢金正麟等邊遠充軍。減一等。杖一百徒三年。而先朝受敎內。王府決杖者。代以金贖矣。李福良。洪忠道新昌縣昌德驛。崔宗漢。黃海道松禾縣維安驛。金正麟。原春道洪川縣蓮峯驛。徒三年定配。而杖一百竝收贖。以本府啓辭內辭意具罪目。依例發遣府羅將。押送于各其配所。何如。傳曰。允。
정조 9년
洪文泳。以義禁府言啓曰。因刑曹啓目。出身鄭光國。今日開坐時。各別嚴訊取服事。命下矣。鄭光國。方在刑曹。卽爲拿囚之意。敢啓。傳曰。知道。
정조 9년
刑曹啓目。罪人申載權等。各別嚴刑。鄭光國。係是出身。移送義禁府。嚴訊得情。何如。判分啓。共謀之人。必不止鄭哥一人。明日開坐時。三人等除尋常。箇箇各別嚴刑。鄭光國所爲。不可但以代射同情論。此是科賊之最獰頑者。此等獰頑。不可無懲一勵百之擧。嚴飭禁府。今日開坐時捉來。各別嚴訊取服。萬一歇杖。刑房都事當嚴處。此意一體分付爲良如敎。
정조 9년
禁府啓目。出身金光獻原情云云。觀其所供。則事係竊盜。非臣府所可稟處者。明査公決。俾無呼冤事。分付該廳。何如。判付啓。爲父鳴冤之說。雖難取信。無論本事虛實。偏聽一邊人來訴。威脅無執贓平民。施之以惡刑擧措。該大將事。萬萬妄毒。此事關係民隱。不可尋常看過。卿府跋辭。極意曲護。卿於事關此捕將議處。每每如是立幟。亦可謂太多事。然不必自朝家勒決。嚴飭右廳。待明朝開坐。各別詳査決處後。草記。萬一拘於僚將顔私。不以實捧供。焉有此等捕將爲哉。以此一體嚴飭爲良如敎。
정조 9년
行副司直洪良浩疏曰。伏以。臣才本下中。跡又畸單。無足備數於明時之需。而加以持身無素。處世迷方。自致顚沛。幾陷坑穽。伏蒙我聖上湔滌而拯拔之。朽材復供於繩尺。病蹄亦齒於衡軶。孤立獨行。無藉吹送之力。而一銜半階。皆自有隕之天。數年之間。資秩屢遷。居然廁卿月之列。此豈賤分之所堪。而始料之攸及乎。譬如大勻鎔物。巨細不遺。敢曰造化之有心。而只見裁成之妙用而已。惟有中心感結。矢死圖報。而顧奈憃愚之性。觸處生疣。罪或犯於顚妄。而曲垂寬貸。言或涉於疎闇。而輒蒙優容。臣是何人。偏被隆私。居常兢慄。不敢遑寧。不意備堂還差之命。又出特旨。臣於是驚惶隕越。尤不省所措也。噫。是任也。與聞軍國之務。仰贊機密之謨。本非如臣淺劣所可擬議者。向年承乏濫叨。竟速駁正之論。臣未嘗一言自辨。而若其所以自處。則審且決矣。今可以年歲之稍久。而復蹈旣覆之轍。重招無恥之譏哉。顧玆一身之去就。有關四維之張弛。義不敢緣臣壞之。以累聖化。盛眷雖出於更試。私心已定於自劃。徒辱甄收之恩。實無冒進之勢。戰恐跼蹐。冞增死罪。蹙伏屢日。今殆露章自列。仰暴情懇。伏乞聖慈。念名器之重。惜廉義之防。亟解臣籌司之任。俾全微諒。以存國體。千萬幸甚。臣無任云云。答曰。省疏具悉。卿其勿辭行公。
정조 9년
行副司直洪秀輔疏曰。伏以。臣以人則樗櫟之散也。以年則蒲柳之衰也。譾陋摧頹。無一善狀。而名位已踰於涯分。踐歷殆遍於內外。通籍三十年。偏蒙雨露之澤。而實乏涓埃之報。罪積孤負。懼深過福。區區一念。惟思絶意於榮顯之塗。處身於冗散之地。庶幾粗守本分。仰答殊眷而已。今此備局提調差下之命。又奚爲而至於臣哉。夫是任也。周旋廊廟之間。與聞軍國之謨。其責至重。其簡宜愼。雖使才猷地望爲世所推者當之。輒皆逡巡辭巽。不敢冒居。況臣駑下。其何可視若固有。晏然隨行也哉。臣於比年。忝叨近密。非止一再。本末長短。畢露無餘。而今以當世雋選。一朝畀之。無少留難。竊恐則哲之明。或有遺照。臣身之光寵雖極。公議之嗤點可畏。其爲褻名器而玷聖簡。非細故也。頃違召牌。終逭逋慢之誅。罰止例勘。冞增惶感之忱。聖渥雖隆於不遺。私義已熟於自量。恩旨之下。承膺無路。玆敢略暴衷懇。仰塵宸嚴。伏乞聖明。亟命鐫改臣新差備堂之任。以重公器。以安私分。不勝幸甚。臣無任云云。答曰。省疏具悉。卿其勿辭行公。
정조 9년
行副司直李秉模疏曰。伏以。臣之獲有今日。是誰之賜也。天地父母。卽所以譬生成之澤。而在臣身。則不足以譬其德也。頂踵造化。卽所以諭感祝之私。而在臣身。則不足以諭其恩也。是豈臣齟齬之言。荒拙之文。所可形容其萬一也哉。嗚呼。人生斯世。以仕宦爲榮者。蓋將以上有補於國家。下不忝其門戶也。今臣則一切反是。冥擿之行。孤負已極。遭罹之慘。僇辱無餘。俯仰慙痛。尙誰怨尤。粵自所遭之後。自外面觀之。則寢處飮食。若與人無甚異同。而中夜累起。長吁永歎。痛聖恩之莫報。悼家聲之已墜。忽忽無生世之念。此實神明之所臨燭也。在臣今日之道。惟有瞻依城闕。粗寓感結之忱。永息形影。毋忘自廢之義而已。銀臺再膺。只出叨謝之禮。秋曹一肅。適會起居之班。本非官職之自居。初無去就之可論。則日前籌司之命。奚爲而忽及於臣身哉。參聞廟謨。卽古所稱宰相之職。而民生之休戚。邊備之得失。莫不係焉。苟非才德兼備。望實俱隆。則宜莫敢一日居也。假使臣無一情勢之可言。尙不可備數於其間。又況以如許之情地。以如許之蹤跡。乃敢揚揚自得。周旋於都兪吁咈之地乎。縱不自恤。人謂斯何。臣雖愚昧。非不知拂拭陶鎔之盛念。必欲拯廁於衣冠之數。而左思右度。進身無路。敢冒瀆擾之罪。略暴窮蹙之情。伏乞聖明。哀之憐之。亟解臣備堂之任。以卒終始之澤焉。臣無任云云。答曰。省疏具悉。卿其勿辭行公。
정조 9년
行副司直金尙集疏曰。伏以。臣於日昨。忽伏承籌司新命。惝惶驚感。莫省攸措。噫。參廟堂之末議。預軍國之重務。是何等峻選。除非踐歷具備。才猷茂著。莫宜居之。而今乃以如臣鈍滯衰邁者。苟然廁之於群彦之間。得無有傷於淸朝綜核之政耶。聖恩雖出於拂拭。臣心實切於兢惕。冒違召命。恭俟郵罰。而賓對未退。促敎甚嚴。怵畏義分。雖不得不顚倒登筵。而因仍盤礴。有關廉防。玆敢略陳短章。仰瀆崇嚴。伏乞聖慈。俯賜諒察。亟命鐫改。以重公選。以安私分焉。臣無任云云。答曰。省疏具悉。卿其勿辭行公。
정조 9년
行副司直尹蓍東疏曰。伏以。爲人臣而受恩於君父者。曠千古而無臣比矣。本以萬死危喘。偏荷再造隆渥。旣生成之。又抆拭之。長縻爵秩。節次華顯。內而邇列珥簪。瞻近日月之光。外而善地分符。獲遂烏鳥之私。前後六七年間。凡一遷除一褫解。輒皆委曲庇覆。終始諒念。陶甄則天地也。顧復則父母也。非臣隕結所可酬其萬一。乃者籌司特命。又下於纂輯新授之餘。其感激慙惶。若無所容者。更添一重擔夯矣。臣本腐儒。年且向衰。至於軍國重務。聽之而瞠。卽之而眩。茫乎不省其頭緖。若是而可以與聞廟謨。參決國政也哉。噫。以欂櫨而爲扂楔之用。塗埴堊而代丹艧之具。尙不可謂得其宜。況如樗櫟之朽。糞土之墁。顧乃强而擬之於衆材之需。輪奐之飾。則其於成室之謀。不亦左乎。人臣事君。才必自量。明主用人。器有各當。一或違此。上下俱失。不然臣之夷險向前。塵刹自效之願。銘之肺肝。不惜頂踵。斷斷此心。可質鬼神。顧何敢費辭張皇。崇飭例讓。以犯不誠之誅哉。日昨賓對。牌召儼臨。飭敎繼降。逃遁不得。冒沒趨膺。自顧卽當。人謂斯何。因仍蹲冒。益切兢悚。玆敢略入文字。仰瀆崇嚴。伏乞聖慈。察臣才不適用。諒臣懇實由中。亟命鐫改臣籌司之任。以重公器。以安賤分。不勝萬幸。臣無任云云。答曰。省疏具悉。卿其勿辭行公。
정조 9년
吏曹參議徐龍輔疏曰。伏以。臣卽造化生成中一賤品耳。自簪筆而躋下大夫。前後十年之間。瞻依耿光。薰沐恩波。學莫猶人。而敎誨不倦於訓蒙。行實眛方。而指導又勤於牖迷。譬如嫩條稚芽。長養於濡露。零金碎鐵。陶鎔於大鑪。居然廁跡於匠石之用。備數於器使之末。頂踵毛髮。皆聖上賜也。人臣遭逢。從古何限。而慈覆之偏。榮寵之極。未有如臣者比也。重以臣父臣叔。聯武八座。門闌太盛。祿位俱隆。臣庸是憂懼。如集于木。區區所恒勉者。惟在力辭要顯。粗守本分。竊自附於不報之報。斷斷此心。可質彼蒼。日月在上。臣豈敢絲毫飭讓。而迺者天官除命。忽下千萬意想之外。臣手奉華誥。五內失守。歷屢日而惝怳如夢。噫。六官之列。最重選部。三銓之任。尤緊參佐。權衡之所自出也。通塞之所與聞也。雖使藻鑑足以辨別。力量足以激揚者當之。猶且逡巡却顧。況臣以年則淺尠。以才則蔑劣。嚮來郞官之猥叨。至今追思。尙有餘悸。今何敢揚揚冒居於進步之後。上焉而僨誤國事。下焉而厚招衆譏。竟自歸於孤負聖恩之科哉。父母之於子也。非不欲榮且貴也。職太濫則爲之憂。器太盈則爲之懼者。寔出於愛之之切也。今我聖上。父母於臣。憂臣懼臣。愛之欲全。則想不待臣言之畢而有所處臣者矣。臣之三從叔臣有隣。方帶本兵。人或以爲一門兩銓。自有已遞之例。莫如引此丐免。臣則曰不可。今若引此丐免。則是其遞之也。只以兩銓之嫌無是。則可以出矣。惡乎其可也。然面前去就。亦係難安之一端。玆敢竝此呼籲。伏乞聖明。憐臣言之出自肝膈。念臣家之誡在盛滿。亟解臣三銓之任。仍令勿復擧擬。使造化生成之澤。保有終始焉。臣無任云云。答曰。省疏具悉。近例旣云如此。本職許遞。
정조 9년
副修撰金履鏞疏曰。伏以。天休滋至。寶籙益鞏。猗我王世子岐嶷之質允符。肅廟朝始講之年月日重回。褥儀誕擧。臣民慶忭。久而彌切。仍伏念。臣之自來風痰之祟。漸入癃痼之域。言語之訥澁。行步之蹣跚。每遇冬令。一倍添劇。苟或觸冒寒氣。强而動作。畢竟爲害。尤無餘地。此殆聖明之所俯燭。同朝之所共憐也。其在私室。尋常酬酢起居。尙患如此。則隨行逐隊。出入邇班。初非臣心之所敢出。京第冷處。實無支吾之望。月前來留於臣弟稷山縣任所。蓋爲就煖調治之計。而數日行役。本症越添。加以感冒隨發。咳喘而痰氣益盛。昏瞀而神精益錯。百骸皆麻。一身如刺。委頓床笫。奄奄度日。在傍見者。莫不爲之懍然。自顧悲憐。世念都灰。不意館職庠銜之除。忽下於此際。旬日之內。華誥聯翩。繼而有馹召之命。道路聳觀。闔門動色。臣雙擎恩旨。感激鴻私。在臣分義。固當竭蹶趨走。一以伸耿結之懷。一以效叨謝之忱。而目下病情。如右所陳。擔舁前進。尙且無路。坐犯逋慢。恭俟鈇鉞。有臣如此。生不如死。況今南至不遠。賀儀在卽。小大臣僚。其將咸造蹈舞。而臣獨癃疾遠滯。亦無以趨進班聯。北望隕結。有淚被面。挾冊登筵。爲任緊重。決不可一任其瘝曠。至於課士之役。當此歲窮。尤係緊急。而以臣之故。將未免抛却。其在國體。亦豈不苟艱之甚乎。玆不得不疾聲呼籲。從縣道仰徹。伏乞天地父母。諒臣憐臣。亟削臣本兼諸職。仍付司敗。勘臣慢命之罪。以肅朝綱。以安賤分焉。臣雖病伏沈淹之中。而秉彝之天。自謂不後於人。每伏覩朝紙下者。至於三司諸啓之批不允二字。實不勝憂歎之至。臣亦前後以啓以疏。爲殿下陳之者。凡幾遭矣。忱誠淺薄。終未能仰格天心。尙與凶徒逆孽。共戴一天。臣罪至此。固已罔赦。而在聖人五刑五庸之義。亦豈不有歉乎。殿下之懲討太寬。而有如凶醜之孫。覬覦鳴冤。殿下之鎭安太過。而有如賊傔之妻。放恣擊錚。事變之層生。愈往愈甚。又不知何樣怪鬼之輩。跳踉於潛藏之中矣。國綱將無所維持。民心將無所底定。此豈非大可憂而殿下之所當惕然警省者乎。伏願聖上。勿以臣言爲已陳之芻狗。亟從諸臣之請。毋使咸服之休專美於有虞。則國事幸甚。臣無任云云。省疏具悉。所陳已諭諸批。爾其勿辭。上來察職。
정조 9년
掌令申禹相啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭見上答府曰。不允。第九件事。亟停勿煩。
정조 9년
吏曹口傳政事。監察尹守翼。社禝令趙命喆相換。
정조 9년
乙巳十一月十七日辰時。上御誠正閣。右承旨入侍時。右承旨徐鼎修。假注書金洛淳。記事官李崑秀尹行任。以次進伏訖。上命鼎修讀公事訖。命盡入留院上疏。賤臣承命出持入。命鼎修讀訖。上命退。諸臣以次退出。
정조 9년
乙巳十一月十七日巳時。上御重熙堂。右副承旨入侍時。右副承旨趙興鎭。假注書李敬五。記事官金鳳顯尹行任。以次進伏訖。上命書傳敎曰。今日紀綱。雖曰到底掃地。如渠輩幺麽蔭官。如是冒犯飭敎。萬萬痛駭。前此寒食端午差祭。以各陵祭監之必以武弁差送。飭敎不啻截嚴。而今番各陵祭監。文蔭無一人塡差。仍命該房使之査實。渠輩所爲。皆是故犯。前後特敎之下。右下位之說。焉敢發口乎。當該監察南公轍柳烶黃基玉柳頤玄等。一竝汰去。仍令該府拿問。捧口招重勘。其中黃基玉。不無斟量者。拿問分揀。又命書傳敎曰。此都尉。近頗生氣乎。其子蔭補。蓋出於朝家追念貴主之意。則凡於仕宦。固當隨處恪勤。渠或年淺。怠於供職。所當各別警飭。無犯罪科。近來擧行。不但駭然。今番事尤萬萬放恣。御極以後。凡於懿親外戚之從宦者。未嘗有罪曲恕。大抵蔭補。私恩也。干科。公事也。豈可以私掩公乎。其子雖已處分。身爲都尉。其不能敎子之罪。宜卽示警。俾來後知所保身之方。昌城尉黃仁點爲先削職。又命書傳敎曰。雖曰一時不察。莫重處字劃。如是誤書。捧入之承宣。至被譴罷。則書入之銓堂。罰止問備。事面極爲苟艱。當該吏曹堂上罷職。又命書傳敎曰。政事則冒赴。差祭則稱頉。寧有如許遞義。此等事規正。難望今日廟堂。吏曹參判沈豐之罷職。上曰。吏曹參議前望單子入之。出榻敎又敎曰。吏議前望。以趙鼎鎭出牌事。分付。上曰。在外監察。口傳相換。未差之代。今日政差出。出榻敎又命書傳敎曰。右副承旨許遞。上曰。承旨前望單子入之。出榻敎又敎曰。承旨落點。以申大升李漢豐頒布。又命書榻敎曰。新除授承旨。牌招察任。仍命退。承史以次退出。
정조 9년
行都承旨李聖圭坐。行左承旨李漢豐坐。行右承旨申大升坐直。左副承旨李亨元坐。右副承旨李祖承坐直。同副承旨洪文泳坐。注書金孝建病一員未差。假注書洪義浩仕李敬五仕直。事變假注書尹羽烈仕。
정조 9년
洪文泳啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 9년
傳于李亨元曰。宣傳官試講。久未爲之。午後爲之事。分付。
정조 9년
捕將前望單子入之。左捕將徐有大。右捕將李邦一落點。
정조 9년
傳于申大升曰。坐直承旨入侍。
정조 9년
濟州防禦使狀啓。今十月朔薦新。旣不得準數封進。進上又未免代封。惶恐待罪事。傳于李祖承曰。勿待罪事。回諭。
정조 9년
申大升。以禮曹言啓曰。景慕宮薦新生靑魚。以咸鏡道觀察使所封進上。先爲薦進矣。慶尙道所封景慕宮薦新生靑魚。今始上來。依例令廚院捧入之意。敢啓。傳曰。知道。
정조 9년
申大升。以禮曹言啓曰。卽伏見濟州牧使貢果薦新啓下狀本。則去十月朔宗廟景慕宮薦新柑子唐金橘。公私果園。沒數摘取。柑子爲一百七十箇。唐金橘爲一百五十九箇。而柑子則元數不足八十三箇。唐金橘則元數不足一百二十八箇。兩果元數。皆爲不足。自禮曹稟旨封進云矣。在前如此之時。多有減數薦進之規。今亦依前例。以此數爻。推移薦進。何如。傳曰。允。
정조 9년
洪文泳。以義禁府言啓曰。保放罪人出身張弼萬朴奉山金澤洙金兌丁崔以采李福良崔宗漢金正麟等。還囚後擧行之意。敢啓。傳曰。知道。
정조 9년
李祖承。以兵曹言啓曰。因義禁府草記。代射罪人張弼萬朴奉山金澤洙金兌丁崔以采等。出付兵曹。竝邊遠充軍事。允下矣。罪人張弼萬。慶尙道蔚山府充軍。朴奉山。晉州牧充軍。金澤洙。延日縣充軍。金兌丁。全羅道康津縣充軍。崔以采。海南縣充軍。定驛子押付之意。敢啓。傳曰。知道。
정조 9년
李亨元。以兵曹言啓曰。忠壯衛將田見龍。身病猝重。旬月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 9년
李亨元。以訓鍊都監言啓曰。本局局別將李鎭璧。身病甚重。勢難察任。改差。何如。傳曰。允。
정조 9년
洪文泳。以右邊捕盜廳言啓曰。今因義禁府擊錚罪人金光憲原情啓目判分內。嚴飭右廳。詳査決處後。草記事。命下矣。今十月二十一日。縊殺苧商賊盧穳等捉得査問時。甲辰十二月。與江華居尹快得。同往昌陵酒幕。黃海道牛商之二隻牛。誘引偸來。斥賣分用之事納招。故盧穳則依律勘處次。移送秋曹。尹快得則發關江華府。捉來査問。則不參於殺越人命之時。而牛商之二隻牛與雜物。設計偸竊之狀。與盧穳之招相符。而失牛人居住姓名。未能的知。故査問次。失牛時酒幕主人招致。則見囚於左捕廳云。招問其失牛人。則酒幕人文重煒招內。昨年十二月。新溪人宋昌玉。失牛於渠家。而今以金聖龜爲名人。謂以渠之牛賊。捉告左捕廳矣。方在査實中云。故宋昌玉亦爲招來。與本廳在囚賊尹快得。對質査問。則見失諸種物件。設計偸牛情節。無一差錯。宋昌玉招內。尹快得明是牛賊。而金聖龜亦是同黨云矣。今因義禁府啓目判付。金光憲之父聖龜。失牛人宋昌玉。酒幕人文重煒等捉來。與本廳在囚賊尹快得。各各對質査問。則金聖龜招內。昨年十一月初三日。爲捧債錢。下去新溪居渠之妻娚崔尙俊家。捧其債錢。買得牛一隻與生雉木疋等物。同年十二月二十三日發程。二十七日入城。賣用其雉牛矣。不意今年二月。新溪人宋昌玉。以昨年十二月二十二日。失牛於矣身樣。呈訴左捕廳。矣身與酒幕人文重煒招問後。以無執贓不分明。卽爲退斥。其後宋昌玉。更呈刑曹漢城府及新溪谷山等邑。連爲退斥矣。今月初一日。昌玉又呈左捕廳。嚴問偸牛情節。故矣身以上項所告。納招發明。則不爲取信。偏聽昌玉之言。設置周牢器械。嚴加訊問。故不勝其痛楚。以偸牛樣誣服。而至於作賊一款。實爲瞹眛云。牛主宋昌玉招內。當初偸牛漢等言內。以魚物廛爲業云矣。今此金聖龜。果是魚物廛人容貌擧止。其時尹快得。同情偸牛。的實無疑。而左捕廳推覈時。偸牛情節。箇箇自服。今乃變辭。極爲巧惡云。酒幕人文重煒招內。尹快得。則與其同黨乘昏入來。早朝出去。故未詳其容貌。同黨一人。追後出去。故記得其面。而今此金聖龜之容貌。果是彷彿。然鬚髯稍白。此有疑似之端云。尹快得招內。伊時同黨。只是盧穳一人。今此金聖龜。素昧平生納供矣。以各人等所招觀之。牛主宋昌玉。急於推牛。以容貌稍似人。指爲元賊。若與盧穳一番面質。則宋昌玉雖喙長三尺。無辭自服之不暇。而盧穳見方在囚於松營。有難捉來頭面。而此外有可證可明之事。盧穳昌陵酒幕偸牛之招。已發於快得未捕之前。快得同情設計之招。今與宋昌玉失牛時事實。節節相符。此是明證。宋昌玉失牛之日。在於甲辰十二月二十二日。而金聖龜自鄕發程日字。在於甲辰十二月二十三日云爾。則道里之遠近。日字之相左。亦爲發明之一端。昌玉之指聖龜爲賊者。元無執贓。只以面貌之肖似。誣引指賊者。語不成說。旣有此可明可證之端。則金聖龜之偸牛與否。自歸脫空。金聖龜分揀放送。宋昌玉則圖囑之事。渠雖發明。旣有偸牛之賊。而援其不當之人。一向誣引者。極爲痛惡。自臣廳爲先從重決棍。所偸牛隻。已爲斥賣場市間姓名不知人處。其他雜物。盧穳尹快得。亦爲分食。徵推無路。牛二隻價四十六兩。南草七十三斤價十兩。凍鷄四十九首價十五兩。芝草二斤半價五錢。合七十一兩五錢。沒數徵推於左邊捕盜大將趙圭鎭處。出給牛主昌玉文重煒則雖曰一時看證。前後所招。不爲辨白納招。亦自臣廳參酌決棍。放送之意。敢啓。傳曰。知道。無贓沒捉。勒施賊刑於平民。非特有乖獄體。若此則民安所容措。事關民隱。豈可泛視。況於原情。見昌陵酒幕四字。追述聖祖駐蹕時下敎。特令他廳査奏矣。觀此草記。果不爽所料。誣盜亦盜。民習可惡。宋哥漢。自卿廳依金哥例。嚴加施威。捧誣人侤音。移送刑曹。刑推定配。以懲。趙圭鎭受囑無賴。侵虐平民之罪。大抵前後强竊盜何限。而戕人奪貨。情狀至凶慘者。豈有甚於松人盧穳等。而如穳等之劇盜捕捉。返讓於他廳。乃於干連穳黨。返欲如是立幟。誠非常情之所出。外此舞獄虐民之罪。亦宜有懲礪之擧。當該捕將趙圭鎭爲先罷職。可也。
정조 9년
禁府啓目。粘向前罪人趙應鉉口招云云。身爲官長。參聞於投書之際。鍜鍊於治獄之時。究厥情狀。萬萬痛惡。指嗾敎誘。旣已無辭自服。以此考律勘斷。何如。判付啓。係是重囚。議于時原任大臣稟處爲良如敎。又啓目。罪人鄭光國口招云云。以判付內辭意。出問目嚴訊究問。箇箇考察是白乎矣。初試時捧賂之跡。極爲殊常。而殿試及放榜時用情節次。忍杖抵賴。終始發明。究厥情狀。萬萬痛惡。更加嚴刑。期於得情。何如。判付啓。嚴刑究問之下。乃敢如是抵賴。其矣罪狀。極爲痛駭。後坐起時。各別施威嚴問。仍令刑曹問情各人等處。枚擧此囚供招。先爲反覆嚴問。期於得情以聞事。分付爲良如敎。
정조 9년
應敎趙弘鎭。副應敎李敬一。掌令朴長卨。獻納李壽咸。校理申耆曺允大。副校理趙濟魯李太亨。副修撰成種仁啓曰。請黜置罪人鄭致達妻。亟令王府快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府設鞫嚴問。快正王法。措辭竝見上答三司曰。不允。掌令朴長卨。獻納李壽咸啓曰。請養遂獻遂。竝令王府設鞫嚴問。還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府加刑得情。快施王章。請物故罪人衡。亟命王府施以孥戮之典。請梟示罪人炯采。亟命王府快施孥戮之典。請正刑罪人福榮。亟令王府快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府設鞫嚴問。期於得情。快正典刑。措辭竝見上答兩司曰。不允。掌令朴長卨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭見上答府曰。不允。第九件事。亟停勿煩。獻納李壽咸啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍。亟命王府設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請巨濟府絶島安置罪人朴宗集。亟令王府拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。請還寢煥程發配之命。仍令王府竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府設鞫得情。快正王法。措辭竝見上答院曰。不允。第十四件事第十五件事。亟停勿煩。
정조 9년
乙巳十一月十八日午時。上御春塘臺。宣傳官試講入侍時。行左承旨李漢豐。左副承旨李亨元。右副承旨李祖承。假注書洪義浩李敬五。記注官金健修。記事官尹行任。以次進伏訖。上曰。殿座時通禮院官員。不爲待令。今聞政院。初不指揮云。當該院吏囚治事。分付。又命諸試官。除肅拜入侍。講試官禁衛大將徐有大。待敎李崑秀。以次進伏。上曰。別軍職宣傳官扈衛軍官差備官壯勇衛禁軍馬兵騎士。兼行試射。試官。以徐有隣趙圭鎭爲之。使之入侍。兵曹判書徐有隣。禁軍別將趙圭鎭。承命進伏。上命右捕廳從事官發牌。義浩承命出問。以俄者草記來呈之從事官未及出去之意還奏。上命招入聽傳敎。下敎曰。如盧穳之殺越人命者。何等凶盜。而今乃現捉於左捕廳。右廳則當捕之盜。讓與他廳。所捕促者。只是無故平民。受嗾橫侵之狀。昭不可掩。夫如是。則民安所措手足乎。此事實係民隱。且以問牛喘不問殺人之意。有此令他廳査奏之敎矣。觀此草記。果不爽所料。而若以牛價言之。則宋哥圖囑之罪。固爲痛惡。而牛價則便是指徵無處。宜令左捕將備償之意。有所下敎。則此草記末端所請。未免模糊。更卽修納之意。分付於該大將。可也。仍命從事官退出。又命書榻敎曰。左捕將趙圭鎭罷職。亨元曰。左邊捕盜大將趙圭鎭罷職事。命下矣。在前如此之時。有他邊大將兼察之例。今番則何以爲之乎。敢稟。上曰。他大將兼察。可也。出擧條亨元曰。左捕將。以右捕將兼察事。命下矣。右捕將具以謙。卽爲牌招。聽傳敎。何如。上曰。依爲之。出擧條有隣曰。右邊捕盜大將具以謙。左邊捕將兼察事。發牌聽傳敎。而家有拘忌之疾。不得承命云。何以爲之。敢稟。上曰。許遞。可也。出擧條仍命書榻敎曰。右捕將具以謙許遞。上曰。捕將前望單子入之。出榻敎又命書榻敎曰。左捕將徐有大。右捕將兼察。仍命宣傳官抽栍試講。又敎曰。能麽兒郞廳。不爲待令云。此後則講員給冊。使實郞廳爲之。該郞廳。亦使之講習兵學。如是申飭之後。如不遵飭敎。則以棍汰之意。分付。可也。宣傳官等應講訖。別軍職等。以次應射。上曰。扈衛軍官中。有不射官弓而潛射私弓者云。問名以入。可也。有隣出問。以池允福仰達。上命決棍懲礪。試射訖。頒賞有差。又命侍衛軍兵犒饋。自監的官以下。至于冶匠。竝使之分饋。恩敎之下。莫不歡欣醉飽。犒饋訖。命書傳敎曰。近因狀辭。始知有修堞之擧。而聞已就緖。尙多未了云。本閫宜付老鍊之人。洪忠兵使代。勿論時任閫帥守令。今日政。各別擇差。使之斯速赴任。仍還內。諸臣以次退出。
정조 9년
乙巳十一月十八日二更。上御重熙堂。坐直承旨入侍時。右副承旨李祖承。假注書李敬五。記注官金健修。記事官尹行任。以次進伏訖。上命書傳敎曰。俄筵雖有下敎。更思。足以示意。亦旣復薦。歲抄不遠。如李儒敬輩。自可收敍。李漢昌禁軍別將。則依前勿拘事。分付。仍命退。承史以次退出。
정조 9년
李聖圭啓曰。新除授大司成金宇鎭。除拜後過三日。不爲出肅。依定式。推考警責。仍卽牌招察任。何如。傳曰。允。
정조 9년
李亨元。以都摠府言啓曰。依傳敎。今日入直內三廳武兼禁軍。中日試射。請出標信。傳曰。知道。
정조 9년
申大升啓曰。明日冬至望闕禮。依例爲之之意。敢啓。傳曰。知道。
정조 9년
傳于李聖圭曰。都承旨馳詣宗廟永禧殿。左承旨馳詣毓祥宮。右承旨馳詣景慕宮。奉審摘奸以來。
정조 9년
兼說書前望單子入之。尹行任落點。
정조 9년
傳于洪文泳曰。近年連以親行南殿。冬至祭享。不得展拜。明日眞殿展拜後。當自萬安門。詣景慕宮展拜。由月覲門。以此知悉。設布帳置之事。分付。
정조 9년
傳于洪文泳曰。掃雪只輦路爲之。宮內掃雪。亦令只輦路爲之事。分付。
정조 9년
傳于洪文泳曰。明日冬至相値。桂坊未差之代。令該曹口傳差出。
정조 9년
兵曹口傳政事。以李昌顯爲副率。
정조 9년
傳于李祖承曰。一提學入侍。
정조 9년
兵曹口傳政事。以具以謙爲禁軍別將。
정조 9년
傳于洪文泳曰。禮曹當該堂上推考。
정조 9년
李亨元。以兵曹言啓曰。今十一月二十日。文臣朔試射日次。而冬至日相値。依前例。不得爲之之意。敢啓。傳曰。知道。
정조 9년
乙巳十一月十九日巳時。上御重熙堂。右副承旨入侍時。右副承旨李祖承。假注書李敬五。記事官李崑秀尹行任。以次進伏訖。上命書榻敎曰。兼說書前望單子入之。又敎曰。兼說書落點。以尹行任頒布。仍命讀公事。祖承讀奏訖。命退。承史以次退出。
정조 9년
乙巳十一月十九日未時。上御誠正閣。右副承旨與一提學入侍時。一提學金鍾秀。右副承旨李祖承。假注書李敬五。記注官金健修。記事官尹行任。以次進伏訖。上曰。久未卿矣。卿之親病。近復何如。鍾秀曰。尙此凜綴矣。上曰。今冬秋牟。何如云耶。鍾秀曰。日不甚寒。故無受傷之慮云矣。臣極知甚猥越。而敢此仰達。臣伏覩近來絲綸。間多過中處矣。上曰。卿之言。指何日下敎乎。鍾秀曰。向因戶判事。有奰慝者角戰之計。焉逭三木之誅下敎。戶判雖多心好名之人。亦不至無足可觀。則絲綸之如是過中。恐似如何矣。上曰。卿之此言。在予資益不少。三木二字。使注書日記修正時抹去。可也。仍命退。諸臣以次退出。
정조 9년
行都承旨李聖圭坐。行左承旨李漢豐坐。行右承旨申大升坐。左副承旨李亨元坐直。右副承旨李祖承坐。同副承旨洪文泳坐直。注書金孝建病一員未差。假注書洪義浩仕李敬五仕直。事變假注書尹羽烈仕。
정조 9년
申大升啓曰。明日常參經筵。取稟。傳曰。停。
정조 9년
大殿王大妃殿惠慶宮中宮殿世子宮。奎章閣政院玉堂單子問安。答曰。知道。大殿王大妃殿惠慶宮中宮殿世子宮。朝廷二品以上六曹堂上單子問安。答曰。知道。上詣眞殿。入齋室後。奎章閣政院玉堂藥房口傳問安。答曰。知道。上詣景慕宮。展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 9년
申大升啓曰。方物進獻。何等至重。而今此平安監營所封。箇箇以渝傷之物封進。事體所在。誠極未安。封進該道監司。看品禮曹堂上。竝從重推考。本道色吏。該曹下吏。亦令攸司嚴加科治。何如。傳曰。允。
정조 9년
李亨元啓曰。禁衛營將官來言。今日本營軍兵。日次私習云矣。敢啓。傳曰。今日卽名日。明日又値試射。後日次爲之。
정조 9년
李亨元啓曰。御營廳將官來言。今日本廳軍兵。日次私習云矣。敢啓。傳曰。今日卽名日。私習明日爲之。
정조 9년
以執義安廷玹。掌令申禹相。持平李尙度牌不進罷職傳旨。傳于洪文泳曰。只推。
정조 9년
以禁府囚徒。傳于洪文泳曰。南公轍柳烶柳頤玄保放後。坐起還囚照律。
정조 9년
吏曹口傳政事。昌城尉單黃仁點。
정조 9년
以大司成金宇鎭牌不進罷職傳旨。傳于李亨元曰。聞有實故。許遞。政官牌招開政。陞試。申飭設行。
정조 9년
有政。吏批。判書參判未差。參議趙鼎鎭進。行都承旨李聖圭進。啓曰。判書參判未差。小臣獨政未安。何以爲之。敢稟。傳曰。只出緊任。以徐龍輔爲大司成。
정조 9년
兵批。判書徐有隣侍衛進。參判具㢞守宮。參議李夔入直進。參知李家煥差祭。同副承旨洪文泳進。以李致中爲副司直。金永綬爲禁衛中軍。
정조 9년
以刑曹平安監營色吏禮曹下吏科治啓目。傳于洪文泳曰。分揀放送。色吏則如非弓房二人之用情。外邑所爲。極爲駭然。土貢獻御。如是慢忽。其居藩能否。不須論也。令禮堂詳査中間情僞。後日登對時稟處。
정조 9년
以統制使望筒。傳于李亨元曰。西閫遞來。未過一年。此望筒更爲擬薦事。言于廟堂。
정조 9년
以統制使望筒。傳于李亨元曰。南北太遠。此意言于廟堂。
정조 9년
以統制使望筒。傳于李亨元曰。望筒之屢次還下。固知其萬萬不安。此亦官方。在所審愼。況南閫鎻鑰。亦宜擇人。事面之不輕。豈下於備堂乎。此望首擬之人。譴罷未過數日。若令兜攬至此。烏在其警飭之意乎。廟堂豈其屢薦屢改。意謂屬意於此亞將。乃有此掃萬擬似耶。此意更卽言于廟堂。今已夜深。因一統帥望筒。若至徹宵。不已疲憊乎。若此而該房。不能申飭備郞。使之斯速往來。則本司係是大臣衙門。雖難誰何。承宣。卽不過近密之臣也。焉逭重勘。以此知悉。
정조 9년
以左議政洪樂性待命啓辭。傳于李亨元曰。勿待命事。遣史官。傳諭。仍傳命召。
정조 9년
申大升。以禮曹言啓曰。社稷祈穀祭。每於歲首上辛日。遣大臣攝行事。曾已定式矣。來正月初六日上辛日。社禝祈穀祭。遣大臣攝行。何如。傳曰。謹當親行矣。
정조 9년
申大升。以禮曹言啓曰。今此冬至諸道方物。開坐看品。則俱爲無頉。而其中濟州牧使所封世子宮方物織毛馬粧一部代。結弓獐皮五張。昨年七月冊禮後。依啓下。別單封進事。知委矣。同年冬至。前牧使臣嚴思晩。無端闕封。故當該牧使。從重推考。闕封物種。追後封進之意。自臣曹草記啓稟。而批旨內勿推。各殿進上。旣命待明秋封進。此亦不必追封。以此知悉擧行可也事。命下。故其時。一依聖敎內辭意擧行之意移文。而今番冬至。又爲闕封。事體所在。誠極未安。當該牧使尹得逵。從重推考。當宮方物結弓獐皮五張。急速封進之意。更爲分付。何如。傳曰。允。勿推。可也。
정조 9년
申大升。以禮曹言啓曰。今此冬至陳賀諸道所封箋文中。慶尙左水使柳孝源。以應封官。兼別軍職。故各爲封箋矣。一體看品捧入之意。敢啓。傳曰。知道。
정조 9년
申大升。以禮曹言啓曰。今此冬至陳賀時諸道所封箋文。開坐看品。則其中全羅左道水軍節度使具世勣。洪忠道兵馬節度使金永綬所封箋文。紙品俱爲麤劣。其在敬謹之道。誠爲未安。全羅左水使具世勣。洪忠兵使金永綬。竝推考警責。何如。傳曰。勿推。
정조 9년
申大升。以吏批言啓曰。新除授平安都事李存遠呈狀內。矣身素患痰癖之症。每當寒節。呻囈叫痛。越添寒感。病情危篤。萬無起動登途之勢云。身病旣如是沈重。則勢難强令赴任。今姑改差。何如。傳曰。允。
정조 9년
李亨元。以扈衛大將意啓曰。依下敎。本廳軍官池雲福。決棍十度之意。敢啓。傳曰。知道。
정조 9년
李亨元。以訓鍊都監言啓曰。今十一月二十日景慕宮展拜時。依兵曹節目。弘化門軍六十名。集春營軍五十名。廣智營軍五十名。各留十名。待標信除出。臣率領排立於月覲門外。還宮後還爲入直之意。敢啓。傳曰。知道。